Oorlogsgedenkteken stuk vir stuk weggedra | Maroela Media
Die oorlogsgedenkteken in Kimberley loop al die afgelope twee weke onder vandalisme deur (Foto: McGregor Museum, Facebook)
Die historiese oorlogsgedenkteken in Kimberley in die Noord-Kaap het die afgelope twee weke erg onder vandalisme deurgeloop.
Dr. David Morris, hoof van die Argeologie-departement by die McGregor Museum en 'n professor aan die Sol Plaatje Universiteit in Kimberley, vertel hy het twee weke gelede verby die gedenkteken gery en opgemerk dat van die bronsmetaalsyfers wat datums op dié teken uitmaak, weg is. Toe hy twee dae later weer 'n draai by die gedenkteken maak, was al die syfers weg.
Vullis lê voor die gedenkteken (Foto: McGregor Museum, Facebook)
Die gedenkteken is in 1928 opgerig en bevat al die name van die burgers van Kimberley wat in die Eerste en Tweede Wêreldoorlog omgekom het.
Morris het dadelik die polisie van die diefstal in kennis gestel en hulle het die aand die gedenkteken gepatrolleer. Die Noord-Kaapse provinsiale erfenisowerheid het ook die volgende oggend ondersoek gaan instel.
Van die bronsmetaalsyfers is sowat twee weke gelede vermis (Foto: McGregor Museum, Facebook)
Volgens Morris het 'n inwoner 'n week later gesien hoe 'n groep mense 'n swaar bronsplaat in 'n trollie vanaf die gedenkteken oor die pad stoot. Dit is op dié bronsplaat dat die name van gesneuweldes aangebring is.
"Die inwoner het glo ons vorige Facebook-inskrywings oor die vandalisme by die gedenkteken gesien en dadelik onraad vermoed. Hy het die polisie ontbied en die bord is teruggevind," vertel Morris.
Die McGregor Museum het op sy Facebook-blad bevestig dat die polisie twee van die verdagtes vasgetrek en die bord terugbesorg het.
Volgens Morris is dit nou van sleutelbelang dat al die betrokke partye – onder meer die plaaslike munisipaliteit, die erfenisowerheid en die McGregor Museum – saam om 'n tafel sit en met 'n oplossing vir hierdie diefstalprobleem vorendag kom.
"Ons moet hierdie vandalisme stopsit, want dit gaan veroorsaak dat ons ons verlede en kosbare erfenis kwyt is. Dit is sleg om te sien dat erfenis nie meer vir mense 'n prioriteit is nie."
Die oopte teen die gedenkteken se muur waar die bronsplaat – met die name van gesneuwelde soldate – was (Foto: McGregor Museum, Facebook)
Die gedenkteken (Foto: McGregor Museum, Facebook)
Die skelms verkoop dit. Scrapyards vat net.
Hierdie fisiese 'wegdra van die geskiedenis' is tog maar dieselfde wat gebeur met die verdraaiing van Afrikanergeskiedenis in skoolhandboeke, die ontkenning van Afrikanerbydraes deur die huidige regering tot die opbou – uit kaal grond – van die vorige Suid-Afrika, en die miskenning en uitroei van ons taal en ander kultuurskatte deur 'n kommunis-behepte heersersklas.
Binnekort sal die Voortrekkermonument 'getransformeer' word tot 'n 'inklusiewe-tipe' shebeen opstal waar 'getransformeerde' geskiedenis aangebied sal word.
So stroop hulle ons kultuur en ons lewens stadig elke dag.
Darem tragies dat die geskiedenis en harde feite hulle so pla dat hulle dit so wil afbreek en verniel. Ek dink nie dit gaan net oor die brons plaat verkoop en geld kry nie. Die waarheid pla hulle
Wanneer vind hierdie diefstalle en vandalisme plaas? In die dag wanneer almal op straat is en kan sien wat aangaan of tydens aandklokreël wanneer NIEMAND veronderstel is om buite te wees nie? Word daar nie meer patrollie gery nie? Of aanvaar ons nou maar dat die skelms en die virus dan ook bietjie rus?